Ole Glahn (RV), 2007-01-23:
Jeg vil indlede med at takke justitsministeren for en grundig redegørelse, og jeg vil også gerne takke Dansk Folkeparti for, at vi har fået denne forespørgselsdebat.
Det er jo ikke så ofte, at vi Radikale føler trang til, endsige har grund til at takke Dansk Folkeparti, tværtimod, men i denne sag er vi absolut i en undtagelsessituation.
Vi er i Det Radikale Venstre, ligesom jeg kan høre, at alle andre partier her i Folketinget er det, meget optaget af, at dyrevelfærd bliver en selvfølgelighed, og at det bliver en selvfølgelig del af den måde, vi mennesker behandler dyrene på, at vi altid tænker på, hvilke livsbetingelser de har.
For det er sådan i et privatkapitalistisk samfund, at staten skal gå ind og sætte nogle grænser for, hvor frit konkurrencen skal have lov til at udvikle sig, for ellers går det grassat.
Derfor skal vi som lovgivere være meget opmærksomme.
Vi skal sikre, at der er nogle rammer, inden for hvilke markedets konkurrence kan fungere.
I disse år oplever vi en voldsom eksplosion i antallet af transporter af produktionsdyr.
Man regner med ca. 10.000 transporter om året, og man regner med, at der i år vil blive transporteret omkring 5 millioner grise, og de bliver transporteret over stadig større afstande.
Det er enten, fordi de skal videredrives frem til at blive slagtesvin, det vil altså sige til yderligere produktion, eller det er for at komme til slagtning.
Det kræver naturligvis, at vi fra Folketingets side er særlig opmærksomme og skrider ind og siger, hvis vi oplever, at de dyrevelfærdsmæssige forhold ikke er i orden.
Det skal de være.
Vi har diskuteret regler omkring dyrevelfærd ved flere lejligheder her i Folketinget.
Der er indført forskellige regler, som ministeren var inde på i sin besvarelse af forespørgslen, bl.a. at der skal være mere plads i transporterne, når dyrene transporteres over 8 timer.
Der er regler om, at udslidte søer ikke må transporteres over 8 timer.
Der er en logbog, som skal udfyldes, inden hver transport går i gang.
Der er dyrlægekontrol, inden dyrene skal transporteres.
Lastvognen skal være godkendt, og transporten af dyrene bliver kontrolleret af politiet undervejs.
Og endelig bliver der også kontrolleret der, hvor dyrene kommer hen.
Det kunne lyde, som om vi har opbygget et voldsomt kontrolsamfund, men det er tilsyneladende nødvendigt, fordi – og det er det, der kan undre en meget – de, der har ansvaret for de her transporter, ikke selv stiller nogen etiske krav op om, hvordan de her dyr skal have det under en sådan transport.
Jeg tror, vi alle sammen må indrømme, at når vi diskuterer dyrevelfærd her, så er det i en eller anden grad et relativt begreb, fordi vi allerhelst så, at dyr slet ikke blev transporteret.
Det helt ideelle ville være, at dyret stille og roligt kom fra det sted, hvor det var opvokset, og så hen til slagteren og blev slagtet på stedet.
Sådan er det ikke, og sådan bliver det nok heller ikke.
Derfor er det vigtigt, at vi laver nogle regler.
Ministeren har haft en arbejdsgruppe, der har arbejdet med en klippekortordning, som er inspireret af færdselsloven, og her er det altså chaufføren eller vognmanden, der kan blive ramt af at overtræde de regler, der er.
Vi synes fra radikal side, at forslaget er for slapt, vi synes, det er for meget, at man vil give seks klip, men vi håber, at vi kan finde fælles fodslag i den her sag, og at vi kan finde enighed i Folketingssalen om at lave nogle regler, som gør, at vi får en klippekortordning, hvor ansvaret er placeret, og at vi også får klaret de usikkerheder, der kan være, f.eks. om, hvorvidt en lastvogn er overlæsset eller ikke.
Så kan jeg sige, at vi støtter det forslag til vedtagelse, som er kommet fra Dansk Folkeparti.